google/wiki40b huggingface dataset:
Saul Perlmutter

Saul Perlmutter (sündinud 22. septembril 1959 Champaign-Urbanas) on Ameerika astrofüüsik, kes koos Adam Riessi ja Brian P. Schmidtiga sai 2011. aastal Nobeli füüsikaauhinna tõenduse eest, et universumi paisumine mitte ei aeglustu, vaid kiireneb. Riessi ja Schmidtiga jagas ta ka 2006. aastal saadud Shaw' auhinda astronoomias.
Perlmutter töötab Lawrence Berkeley Riiklikus Laboratooriumis ning on füüsikaprofesor California Ülikoolis Berkeleys. Ta on Ameerika Kunstide ja Teaduste Akadeemia (American Academy of Arts & Sciences) liige ja kuulub 2003. aastast Ameerika Teaduse Edendamise Assotsiatsiooni (American Association for the Advancement of Science). Samuti kuulub Perlmutter USA Rahvuslikku Teaduste Akadeemiasse.
Vanemuise park

Vanemuise park (ka Hurda park, Tiigi park) on park Tartus Vanemuise tänava ja Tiigi tänava vahel. Pargi servas kulgeb ka Õpetaja tänav.
19. sajandi algul oli Vanemuise park ühtlasi Tartu Ülikooli botaanikaaia esimene asukoht. 
Pargis asuvad Vanemuise tiik, mille järgi on nime saanud Tiigi tänav, ja Jakob Hurda monument.
Sulaaeg

Sulaaeg oli periood, mis algas Nõukogude Liidus pärast seda, kui Jossif Stalini isikukultus 1956. aastal NLKP XX kongressil paljastati. Seda iseloomustas tendents seaduslikkuse taastamisele stalinismi ajal represseeritute vabastamise ning rehabiliteerimise näol, mis iseendast ei hoidnud aga ära uusi poliitilisi piiranguid ja karistamisi. Sulaajal pöörati tähelepanu vajadusele arendada Nõukogude Liidus põllumajandust, elamuehitust, kergetööstust ja tarbimissfääri. Selleks otsiti uusi viise ja meetodeid, mille kasutuselevõtus aga ilmnes märgataval määral ebajärjekindlust, subjektivismi ja voluntarismi. Välissuhetes võeti kurss üleminekuks külma sõja poliitikalt rahumeelse kooseksisteerimise poliitikale, mis siiski ei välistanud ka sõjalisi vastasseise ja aktsioone. Nõukogude riigi sise- ja välispoliitika liberaliseerimine mõjutas kõiki eluvaldkondi, sealhulgas ka kultuuri. Algasid struktuuri- ja personalimuudatused kultuuriga tegelevates parteiorganites ja asutustes, loodi NSVL Kultuuriministeerium ja vastavad ministeeriumid "liiduvabariikides". Ehkki stalinism oli väliselt möödas, ei toonud see aga kaasa koheseid muutusi kultuurielus ega avaldunud kohe ka kunstis, sest kultuuri püüti hoida samaviisi kontrolli all nagu varemgi.
Näiteks eemaldas Nikita Hruštšov 1956. aastal teadlaskonna survel Üleliidulise Põllumajandusteaduste Akadeemia presidendi ametikohalt Trofim Lõssenko. Ent aastatel 1961–1962 oli Lõssenko uuesti selles ametis.
Ḩamad ibn Khalīfah Āl Thānī

Šeik Ḩamad ibn Khalīfah Āl Thānī (araabia keeles الشيخ حمد بن خليفة آل ثاني; sündinud 1. jaanuaril 1952 Dohas) on endine Katari emiir.
Tema valitsusaeg algas 27. juunil 1995.
25. juunil 2013 loobus ta troonist oma poja Tamīm ibn Ḩamad Āl Thānī kasuks.
Meri

Meri Eesti sümboolikas

Valla mereäärset asukohta sümboliseerib kilbi sinine värv Keila valla vapil ja Harku valla vapil.

Sõna "meri" teised tähendused

Meredeks nimetatakse ka merede osi (näiteks Liguuria meri, Türreeni meri, Väinameri). 
Sõna "meri" järvede nimetuses (Kaspia meri, Araali meri, Surnumeri) on ajaloolist päritolu, nagu ka mõne mere nimetamine laheks (Hudsoni laht, Mehhiko laht, Bengali laht). 
Eestis kannavad "mere" nime mõned maakerke tõttu lahtedest või väinadest järveks muutunud veekogud (näiteks Sutlepa meri).
Kromosoomistik

Kromosoomistik ehk karüotüüp on kromosoomide kogum indiviidi keha- või generatiivse raku tuumas.
Õpetust kromosoomistikust nimetatakse karüoloogiaks.
Kromosoomistik võib sisaldada erineva arvu liigiomaseid kromosoomikomplekte – näiteks ühekordne (haploidsus), kahekordne (diploidsus) või rohkemakordne (polüploidsus).
Inimese kromosoomistik sisaldab 46 kromosoomi: naistel 44+XX ja meestel 44+XY. Inimahvidel on 48 kromosoomi.
Karüogrammis (kromosoomistiku pilt) on kromosoomid korrastatud kujul (kromosoomid on paarides ja ritta seatud suuruse järgi). Kromosoomistiku värvimise põhjal eristatakse klassikalist karüogrammi ja spektraalset karüogrammi (SKY tehnika).

Ajalugu

Kromosoomid avastas šveitsi botaanik Karl Wilhelm von Nägeli 1842 taimerakkudes. Loomadel, täpsemalt salamandril kirjeldas kromosoome esimest korda mitoosi avastaja, saksa bioloog Walther Flemming 1882. Termini "kromosoom" leiutas saksa anatoom Heinrich Wilhelm Waldeyer 1888. 20. sajandi alguses võeti omaks, et kromosoomid on geenide kandjad.
Aleksandr Suvorov

Elulugu

Aleksandr Suvorov vormistati armeeteenistusse Semjonovski kaardiväepolku 1742. aastal 12-aastasena, tegelikult alustas aga teenistust 18selt ja mitte reamehena, vaid juba kapralina. 1751. aastal ülendati ta kaardiväeseersandiks ning käis diplomaatilise kullerina väliskomandeeringus Saksimaa kuurvürstiriigis ja Saksa-Rooma riigis. 1754. aastal viidi ta lõpuks porutšikuna üle Ingerimaa jalaväepolku, kuid see paiknes samuti Peterburis.

Seitsmeaastases sõjas

Aleksandr Suvorov osales Seitsmeaastases sõjas Preisi kuningriigi vastu 1756–1763, tagalaametikohtadel: oberproviantmeistrina, kindral-audiitor-leitnandina ja premjäär- ehk vanemmajorina, kellena osales Liivimaal armeepolkude kolmandate pataljonide formeerimisel. 1757. aasta lõpus ülendati Aleksandr Suvorov alampolkovnikuks ja määrati Memeli (Klaipeda) komandandiks, oma isa général en chef Vassili Suvorovi alluvuses, kes oli okupeeritud Ida-Preisimaa kindralkuberner. 1759. aastal viidi A. Suvorov teenistust jätkama riviväeossa – diviisikorrapidajaks (vanemadjutandiks) kindral Wilhelm von Fermori juures. Järgmiseks ülendati A. Suvorov ober-kriegs-komissariks (varustus- ja palgaarvestusametikoht) ning kuna Wilhelm von Fermorist sai varsti Vene vägede ülemjuhataja, naasis A. Suvorov tema vanemadjutandiks. Augustis 1761. aastal nimetati ta polgukomandöriks ja 26. augustil (7. septembril) 1762 sai ta polkovnikuks. 
Tema võidud sõjas Poolaga (vallutas 1768 Krakówi) sillutasid teed Poola esimesele jagamisele. Poolas saavutatud võitude eest sai ta septembris 1768 brigadiriks.

Vene-Türgi sõjad

Aastatel 1768–1774 sõdis ta Vene-Türgi sõjas. Seal saavutatud võitude eest sai ta 1. jaanuaril (12. jaanuaril) 1770 kindralmajoriks.
Aastatel 1777–1783 teenis ta Krimmis ja Kaukaasias, 1786–1792 sõdis järjekordses Vene-Türgi sõjas. 22. septembril (3. oktoobril) 1786 sai ta kindral en chef'iks. 11. detsember (22. detsembril 1790 vallutas ta tormijooksuga Bessaraabias asuva türklaste kindluse Izmaili, mida peeti vallutamatuks. Sealjuures polnud Suvorovil olulist ülekaalu elavjõus. Vallutamisele järgnesid tapatalgud, kus hukati peaaegu kõik kindluses olijad, kokku eri andmeil 26 000 – 40 000 inimest.
Suvorovi väeüksused osalesid Lõuna-Ukrainas ja Põhja-Krimmis rändrahva, Nogai tatarlaste, hävitamises ja küüditamises Kubanimaale ja Lõuna-Kaukaasiasse. Lahkumast keeldunud nomaadid hävitati tule ja mõõgaga.

1794. aasta Poola ülestõusu mahasurumine

Pärast rahulepingu allakirjutamist Türgiga surus Suvorov 1794 maha Kościuszko ülestõusu. 24. oktoobril (4. novembril) 1794 toimus Praga lahing, milles Suvorov purustas ülestõusnute arvuliselt umbes võrdse väe. Lahingu järel tapeti kuni 20 000 tsiviilisikut, mispeale ülestõusnud lõpetasid vastupanu. Katariina II ülendas Suvorovi selle võidu eest marssaliks.

Mälestuse jäädvustamine

Suvorovi järgi on nimetatud Suvorovi orden.
Tema portree on Transnistria 1-, 5-, 10- ja 25-rublasel rahatähel.
Suvorovi auks on olnud Eestis nimetatud mitu tänavat ja muud aadressikohta, muude hulgas kandis Suvorovi puiestee nime praegune Kaarli puiestee Tallinnas.
David Beatty

David Beatty (17. jaanuar 1871 – 11. märts 1936) oli Suurbritannia mereväelane (admiral). Aastatel 1919–1927 oli ta Suurbritannia Admiraliteedi esimene merelord (First Sea Lord).
26. aprillil 1925 anti talle Eesti Vabadusristi I liigi I järk.
Avitsennia

Süstemaatika ja evolutsioon

Avitsennia on ainuke perekond avitsennialiste sugukonnas. Avitsennialiike on praegu teada umbes 15 (arv ei ole kindel, sest liike avastatakse tõenäoliselt veel juurde). On evolutsiooniliselt suhteliselt noor ja ühtne perekond.

Morfoloogilised erijooned

Madalad, laia võraga puud, noorena põõsad. Lehed sageli kaetud soolakirmega (eritab lehtede kaudu soolade ülejääke; mahla soolasisaldus umbes 10% ookeanivee omast). Lehed suhteliselt väikesed, vastakud. Juurestik tugev ja lai. Moodustab pintselja tipuga hingamisjuuri (pneumatofoore), mis ulatuvad korrapäraste vahemaade järel välja hapnikuvaesest mudast ja kasvavad enamasti ka üle veepinna. Õisikud väikesed ja piklikud. Seemned idanevad puul ja langevad alles hiljem vette, et juurduda.

Levila

On levinud kõigi mandrite rannaaladel (v.a Antarktis), peamiselt troopikas, eriti ekvatoriaalses piirkonnas. Kõige arvukamad on Lõuna-Aasias ja Kesk-Aafrikas, põhjapoolseim leviala ulatub USA lõunaosariikideni.

Ökoloogia

On üheks neljast peamisest mangroovi perekonnast, kasvab mangroovisoodes troopiliste ja subtroopiliste ookeanide ja merede kaldapiirkonnas, samuti jõgede suudmealadel. Moodustab enamasti kaldale lähima vööndi, mis ainult tõusu maksimumi ajal üle ujutatakse. Avitsenniad kuuluvad kõige kõrgemaid soolakontsentratsioone taluvate taimede hulka. On pesitsuskohaks paljudele linnuliikidele, juurte vahel elutsevad mitmesugused krabiliigid ja limused. On tundlik keskkonna saastatusele, eriti ohustatud on Lähis-Ida piirkonnas ulatusliku naftareostusega aladel. Erinevalt muudest mangrooviliikidest on ka suhteliselt külmataluv.

Majanduslik tähtsus

Kasutusel tarbepuiduna paljudes troopikamaades, puit vastupidav termiitidele ja laevaoherdile. Mõnel pool kasutatakse lehti ka naha parkimisel, samuti kütteks. Floridas kasvatatakse kohati tiikides ilutaimena.

Kultuurilooline tähtsus

Omab tähtsust eriti Lõuna-Aasia rannikuhõimude elus.Troopikamaade arheoloogias ja geoloogias on õietolmuanalüüsi kaudu oluliseks abiliseks esemate ja kihtide vanuse määramisel.
Lammasküla

Ajalugu

Lammasküla poolmõis (Lammasküll) eraldati Järvamaa Ao mõisast 1819. aastal. 
Lammasküla liideti uuesti Järvamaa Liigvalla valla külge suvel 1936. Lammasküla lahutamisega Virumaa Salla valla küljest vähenes Viru pind 360,34 ha ja elanike koguarv 32 võrra.
Lammaskülas mõisal oli tärklisevabrik.
Lammaskülas oli 19. saj keskel (alates aastast 1856) meditsiinipunkt, mida teenindas Dr. O. L. Hoffmann, kes teenindas ka Simuna, Väike-Maarja, Koeru ja Järva-Jaani asulaid.
Antropoff

Antropoff on Eestimaa aadlisuguvõsa.
Nikita Antropoff oli mõisaomanik Novgorodi kubermangus. Eestimaa ülemmaakohtu sekretäri Alexander von Antropoffi aadliseisus kinnitati 10/22. augustil 1834 ja ta immatrikuleeriti 28. veebruaril/12. märtsil 1841 Eestimaa rüütelkonda.
1919. aastal kuulus perekonnale Üksnurme mõis.
Viimane mees perekonnas oli Roman Otto von Antropoff, kes suri 19. juunil 2002.
Kommertspank

Tähtsus

Kommertspankade peamine eesmärk on avalikkusele ja äriettevõtetele finantsteenuste pakkumine, et tagada majanduslikku ja ühiskondlikku tasakaalu ning jätkusuutlikku majanduskasvu.
Sellega seoses on kommertspanga kõige tähtsam funktsioon krediidi loomine. Kliendile laenu võimaldades, ei paku kommertspank neile raha, vaid pank avab deposiitkonto, kust laenuvõtja saab kontol olevat raha kasutada.

Kommertslaenud tagatisena

Kõik kommertspanganduse laenud, olenemata konkreetsest pangatoote tüübist, peavad olema "tagatisega" või "tagatiseta".

Tagatisega laen

Tagatisega laen on laen, milles laenuvõtja lubab laenu tagatiseks mõnda vara (nt auto või kinnisvara), mis tagab võlausaldajale võlgnetava tagatise. Seega on võlg tagatud tagatise vastu - laenusaaja võlgneb vaikimisi võlausaldajale tagatiseks kasutatud vara ja võib seda müüa, et taastada osa või kogu laenusaajale laenuks antud summa, näiteks võib võlausaldaja keelustada tagatise algsele omanikule tema õigused vara suhtes. Kui tagatise müügiga ei teenita piisavalt raha võlgade katteks, võib võlausaldaja sageli laenusaajale ülejäänud summa kohta teha puudujäägiotsuse. Tagatisega laenude vastand on tagatiseta laen, mis ei ole seotud konkreetse varaobjektiga ja selle asemel võib võlausaldaja rahuldada võlga laenuvõtja asemel laenuvõtja tagatise ja laenuvõtja vastu.
Rahvuslill

Rahvuslill on rahvussümboliks valitud lill. 
Näiteks Eesti rahvuslill on rukkilill, Soome rahvuslill on harilik maikelluke.
Urverahu

Urverahu on Saare maakonnas Saaremaa vallas Atla küla alal Atla lahes asuv 1,5 hektari suurune saar (rahu) Vilsandi rahvuspargis. Saare rannajoone pikkus on 750 meetrit.
Saare koordinaadid on 58° 19′ N, 21° 54′ E. Saar asub 300 meetrit Saaremaa rannikust, on liivase pinnamoega ja kaetud rohttaimestikuga.
1920-ndatel rajati Urverahule raudtee, mida mööda transporditi paekivi laevadele laadimiseks. Aerofotodel on mandrilt algav ja meres lõppev raudteetamm siiani hästi näha.
Venda Sõelsepp

Venda Sõelsepp (17. juuli 1923 Haapsalu – 12. mai 2006 Pärnu) oli eesti lastekirjanik ja luuletaja.
Sõelsepp töötas Teise maailmasõja ajal ajalehes Lääne Elu, kus avaldatud nõukogudevastaste kirjutiste pärast saadeti ta Kolõma vangilaagrisse. Pärast vangist vabanemist asus ta elama Pärnusse, kus elas kuni surmani.
Sõelsepp kirjutas nii lastejutte kui ka luulet.
Ta on kasutanud mitmeid pseudonüüme, näiteks Emilie Ohmu ja Helene Piepenberg.
Matsikivi

Matsikivi (ka: Eremiit, Uustalu kivi) on hiidrahn Lääne-Viru maakonnas Käsmu poolsaarel; Käsmu kivikülvi kividest suurim. 
Kivi mõõtmed on järgmised: pikkus 8,5 m, laius 7,1 m, kõrgus 4,3 m, ümbermõõt maapinnal 22,7 m (maksimaalne 23,4 m), maht 119 m³.
Eduard August Maass

Eduard August Maass (ka Maaß) (20. aprill 1875 Tartu – 18. märts 1958 Schönburg) oli Eesti- ja Liivimaal, Venemaal, Preisimaal ning Saksamaal töötanud vaimulik. 
Mõnes allikas on tema nimena kirjas Einard August.

Lapsepõlv ja õpingud

Eduard August sündis Tartus viielapselise pere noorima lapsena. Aastal 1888 asus perekond elama Peterburi.
Aastatel 1894–1901 õppis Eduard August Tartu Ülikoolis teoloogiat. Prooviaastal oli ta Tallinnas ja Karuse Margareeta koguduses. Ordineeriti 6. mail 1901 õpetajaks.

Tööelu

Aastatel 1901–1903 oli ta Tallinna Jaani koguduse adjunktõpetaja, aastatel 1903–1910 (teistel andmetel 1901–1910) oli ta Noarootsi Püha Katariina koguduse pastor. Aastatel 1910–1913 oli ta koolidirektor Paides.
Aastast 1913 oli ta Peterburi Anna koguduse pastor. 1918. aastal ta põgenes ning temast sai koolidirektor Võrus. Seejärel oli ta pastor Tilsitis ning aastast 1931 Ida-Preisimaal Lycki lähedal Juchas.
1945. aastal pidi Eduard August Maass taas põgenema ning ta teenis seejärel aastatel 1946–1948 Saksamaal Schönburgis.

Eduard August Maass ja eestirootslaste ärkamisaeg

Pärast 17. oktoobri manifesti väljakuulutamist keiser Nikolai II poolt 1905. aastal hakkasid eestirootslased senisest rohkem tegelema oma keele ja kultuuri säilitamisega. Ühest pastor Maassi ja Johan Nymanni vahelisest vestlusest kasvas välja 1907. aasta 1. veebruaril Noarootsi kirikumõisas pastori ja mõisnik Wolfgang von Nocksi organiseerimisel toimunud kohtumine. Kohtumisele kogunes 40 saadikut üle suurema osa rannarootslaste asualade, et arutada rootsikeelse hariduse andmisega seotut. Kohtumisel osalenud valisid juhatajaks pastor Maassi ning sekretäriks Hans Pöhli ja sellega pandi alus ühingule Den svenska upplysningsföreningen i Ryssland, mis tuli aga peagi ümber nimetada Rootsi Hariduse Seltsiks (Svenska Odlingens Vänner).

Muud

Eduard Augusti õde Gertrud Linda oli abielus Tallinna Jaani koguduse õpetaja Gottfried William August Grohmanniga.
Transilvaania Alpid

Transilvaania Alpid ehk Lõuna-Karpaadid (rumeenia keeles vastavalt Alpii Transilvaniei ja Carpaţii Meridionali) on mäestik Euroopas, osa Karpaatidest. Asuvad Rumeenia territooriumil.
Kulgevad Raudväravatest läänes Prahova jõeni idas, kust Karpaadid jätkuvad Ida-Karpaatidena.
Maksimaalne kõrgus 2544 m (Moldoveanu).
Transilvaania Alpid on looduslikuks piiriks Valahhia (lõunas) ja Transilvaania (põhjas) vahel.
Erifunktsioon

Erifunktsioon on funktsioon, mis pole elementaarfunktsioon, aga on nii oluline et, sel on oma nimi, näiteks Riemanni dzeetafunktsioon. Erifunktsioone defineeritakse astmeridadena, lõpmatute korrutistena, trigonomeetriliste ridadena, ortogonaalridadena, integraalidena, integraal-, diferentsiaal-, diferents- ja funktsionaalvõrrandite lahenditena ning ka genereerivate funktsioonide kaudu.

Tähtsamaid erifunktsioone

Tähtsamateks erifunktsioonideks on gammafunktsioon, beetafunktsioon, silinderfunktsioonid, (Besseli, Neumanni, Hankeli ja nende modifitseeritud funktsioonid), integraalsiinus, integraalkoosiinus, integraallogaritm, ja integraalne eksponentfunktsioon, Laplace'i funktsioon ja veafunktsioon, Fresneli integraalid, elliptilised integraalid ja funktsioonid. Omaette klassi moodustavad ortogonaalsed polünoomid.
Starsky & Hutch

Sisu

Kaks tänavaelu tundvat politseinikku, Starsky ja Hutch, võitlevad kurikaeltega. Nad sõidavad Starsky punase-valgetriibulise Ford Torinoga, mille hüüdnimi on Striped Tomato ('triibuline tomat'). Neid aitab Huggy Bear.
ABC Supermarkets

ABC Supermarkets AS on Eesti kaubandusettevõte. Ettevõttele kuuluvad supermarketite ketid Comarket ja Delice.
Ettevõte kanti Äriregistrisse 2000.
Ettevõttes töötab üle 450 töötaja.
Stephan Eberharter

Maailmakarikasarjas

Eberharter võitis 2002. ja 2003. aastal mäesuusatamise maailmakarikasarja. Samadel hooaegadel võitis ta ka kiirlaskumise ja ülisuurslaalomi arvestuses.

Olümpiamängudel

1998. aasta taliolümpiamängudel pälvis Eberharter suurslaalomi hõbemedali.
2002. aasta taliolümpiamängudel võitis ta kuldmedali suurslaalomis, hõbemedali ülisuurslaalomis ja pronksmedali kiirlaskumises.

Maailmameistrivõistlustel

1991. aastal tuli ta maailmameistriks nii ülisuurslaalomis kui ka Alpi kahevõistluses. 2001. aasta maailmameistrivõistlustel St. Antonis võitis Eberharter hõbemedali ja 2003. aastal tuli maailmameistriks ülisuurslaalomis.
2004. aastal teatas Eberharter karjääri lõpetamisest.
Ülo Rooma

Ülo Rooma (4. detsember 1929 Tartu – 16. oktoober 2008 Valga) oli Eesti majandusteadlane.

Elulugu

Ülo Rooma oli sõjaväelase poeg.
Lõpetas 1948 Tallinna Polütehnilise Instituudi ettevalmistusosakonna ja 1961 TÜ majandusteaduskonna; majanduskandidaat (1969, Eesti Teaduste Akadeemia), väitekiri "Normaalne fonditaotlus ja fondimaksu diferentseerimine ehituses (Eesti NSV ehitusorganisatsioonide baasil)". 1949–54 represseerituna vangilaagris. Oli TÜ-s normeerija ja kapitaalehituse insener ning Tartu Ehitusvalitsuses vanemökonomist. 1965–70 Eesti NSV TA Majanduse Instituudi nooremteadur ja vanemteadur, 1970–74 Ehituse Teadusliku Uurimise Instituudi uurimislabori juhataja, 1974–92 TTÜ ehituse ökonoomika ja organiseerimise kateedri vanemõpetaja, dotsent, 1982–92 ka ehitusökonoomika kateedri juhataja, 1992–97 TTÜ ehitustootluse instituudi dotsent. 2006– TTÜ emeriitdotsent.

Teadustöö

Uurimisvaldkond: ehituse majandusanalüüs, tootmispõhivara ja investeeringute kasutamise efektiivsus. 86 teadustrükist.
Rautakirja

Rautakirja Oy oli Soome päritolu Sanoma kontserni kaubandusüksuse emaettevõte.
Rautakirja Oy tegevusalade hulka kuuluvad jaemüük kioskites (R-kiosk), raamatukaubandus (Suomalainen Kirjakauppa, Apollo Raamatud), ajalehtede ja ajakirjade müük (Lehepunkt).
Rautakirja Oy tegutseb Soomes, Eestis, Lätis, Leedus, Rumeenias, Saksamaal ja Venemaal. Rautakirja Oy-le kuulub Eesti ettevõte AS Rautakirja Estonia.
Rautakirjale on varem kuulunud ka Finnkino kinoäri, mis müüdi 2011. aastal Rootsi päritolu investeerimisettevõttele Ratos.
Selle artikli kirjutamisel on kasutatud soomekeelset artiklit fi:Rautakirja seisuga 16.08.2011.
Wilhelm von der Balen

Wilhelm von der Balen, teise nimega Fleck oli Liivi ordu liige, Vindavi komtuur aastatel 1532–1533 või kuni 1534.
Tema vanemad olid tõenäoliselt Dietrich von der Balen-Fleck Elfkenist ja Adelheid Esel. Ta oli pärit Reinimaalt Glehnist Neussi lähedalt, olles lähedane sugulane teise orduvenna, Dietrich von der Baleniga.
1528. aastal sai Balen Miitavi peameheks ning 1532. aastal Vindavi komtuuriks. Vindavi komtuurina sai ta tuntuks sellega, et sõlmis evangeelse liidu Riia linna ja Preisimaa hertsogi Albrechtiga. Seetõttu pidi ta ametist lahkuma, sest ehkki ka ordu maameister Wolter von Plettenberg sõlmis liidu Riia ja Albrechti venna Wilhelmiga, olid ordus toona tugevad katoliiklusevastased meeleolud. Veelgi suurem oli vastasseis koostööle Albrechtiga, kes endise Saksa ordu kõrgmeistri ja veendunud protestandina püüdis sekulariseerida ka Liivimaad. Balen oli üks innukamaid Albrechti toetajaid Liivi ordus ja sai ka pärast oma ametist vabastamist, mis võis toimuda kas 1533. aasta lõpus või tõenäolisemalt 1534. aasta alguses, hertsogilt rahalist ja moraalset toetust; ta otsustas pärast ametist vabastamist asuda elama Riiga.
Vastupaavst

Vastupaavst on isik, kes on kas valitud või seatud parajasti ametis oleva paavsti vastu kui konkureeriv kirikupea. Tema "tiitel" on suhteline, sest osa kiriku liikmeid võib pidada teda õigeks paavstiks. Ajalooliselt on tiitel määratletud selle järgi, milline kahest või enamast paavstist saavutas laiema tunnustuse ja milline (või millised) mitte.
Ajaloos seati vastupaavste ametisse mitmel põhjusel. Esimesed vastupaavstid valiti protestiks kiriku ametliku poliitika vastu kiriku sees olevate skismaatiliste vähemusgruppide poolt, sageli tekkis ka küsimusi, kumb paavstidest on õige ja kumb vale ning et paavstivalimiste kord oli suhteliselt segane, siis võisid teatud huvigrupid peaaegu alati ametis oleva paavsti kohta väita, et too on tegelikult ebaõiglaselt ametisse saanud ehk tegelikult valepaavst ning lasta valida omaenda kandidaadi, kes enamasti siiski vastupaavsti tiitliga ajalukku läks.
Alates 10. sajandist nimetasid oma soosikuid paavsti ametisse ka Saksa-Rooma keisrid. Otto III näiteks nimetas esialgu paavstiks oma nõo, seejärel aga õpetaja. Need paavstid saavutasid kiriku keskvõimu nõrkuse tõttu ka üldtunnustuse. Ent kui paavstlus tugevnes, siis muutusid vastupaavstid keisri ja paavsti vahelises võitluses poliitiliseks relvaks. Keiser ja tema liitlased toetasid vastupaavsti, kuid enamasti ei olnud sellest kuigivõrd abi ning pärast seda, kui keiser ja paavst olid ära leppinud, pidid vastupaavstid niikuinii oma ametist loobuma. Esimesena määras vastupaavsti ametisse keiser Heinrich IV, seda tegid ka mitu tema järglast, ka näiteks Friedrich Barbarossa, Friedrich II ja viimasena keiser Ludwig IV 14. sajandil.
Paavsti ja vastupaavsti oli eriti keerukas eristada aga 15. sajandi alguses, mil Euroopa oli lõhenenud Rooma ja Avignoni paavsti toetajateks, kellest kumbki end õigeks kirikupeaks pidas. Olukorra lahendamiseks kutsuti kokku kirikukogu, mis komplitseeris olukorda aga veelgi, valides veel kolmandagi paavsti. Lõpuks kuulutati need Konstanzi kirikukogul kõik vastupaavstideks ning ametisse nimetati Martinus V, misjärel kolm ülejäänud paavsti olid sunnitud oma ameti maha panema.
Viimaseks ajalooliseks vastupaavstiks oli aga Felix V, kes valiti Baseli kirikukogul 1439. aastal ning pani oma ameti maha 1449. aastal.
Vaatamata sellele, et ametlik kirikupoliitika süüdistas vastupaavste kui skismaatikuid erinevates surmapattudes või vähemasti ebaväärikas käitumises, olid need süüdistused enamasti alusetud ning paavstide-vastupaavstide vastuolud seotud olid peamiselt kas kirikusisese või sekulaarse ja sakraalse võimuvõitlusega.
20. sajandil on vastupaavstideks nimetatud mitu katoliku sekti juhti, kuid nende mõju on äärmiselt väike, võrreldes ajalooliste vastupaavstidega.
Abrasiivpaber

Abrasiivpaber ehk lihvpaber ehk lihvimispaber ehk liivapaber on abrasiivipulbriga kaetud paber pindade lihvimiseks.
Abrasiivi liigi järgi eristatakse liivapaberit kitsamas mõttes, klaaspaberit ja smirgelpaberit.
Võsamaa

Võsamaa (sks. Buschland) on ajutiseks põllumajanduslikuks kasutamiseks mõeldud maa, millel tehti perioodiliselt alet.
Võsamaal lasti 20 kuni 30 aastat kasvada metsal, misjärel puud maha võeti ja võsamaal alet tehti. Ajalooliselt oli võsamaa eriti Liivimaal laialt levinud.